
Nod y prosiect ymchwil yma yw ehangu fy nealltwriaeth ar elfennau gwahanol o fewn sefydliad addysg. Mae’r profiad dewisol wedi bod cyfnod allweddol ar gyfer fy natblygiad fel athrawes gan ei fod wedi rhoi cyfle i mi ryngweithio gyda nifer o weithwyr proffesiynol gwahanol ac rwyf wedi casglu ystod eang o wybodaeth ac wedi datblygu barn am fy mhynciau dewisol sef lles ac ADY (Anghenion Dysgu Ychwanegol). Fy ngobaith wrth gwblhau’r ymchwil yw cyfoethogi fy nysgu proffesiynol gan ddarllen yn ehangach am y pwnc a ddewiswyd a dangos fy nghanfyddiadau ymchwil gan gysylltu’r hyn a ddysgwyd a’r arferion bu i mi arsylwi gyda llenyddiaeth i’w gefnogi. Mi oedd gennyf ddiddordeb mawr mewn dysgu mwy am sut mae cefnogi disgyblion gyda ADY ond yn bennaf sut mae lles yn chwarae rôl yn eu dysgu ac os oes modd cefnogi’r ochr llesol o fywyd plentyn er mwyn gwneud eu hamser yn yr ysgol yn un pleserus a manteisiol. Roeddwn yn awyddus i gael gwneud y mwyaf o’r profiad dewisol gan ddysgu gymaint â phosib yn ystod fy amser yn yr ysgol. Mi gysylltiaid o flaen llaw gyda’r ysgol er mwyn cael syniad o ba feysydd maent yn ffynnu ynddynt a chefais ymateb yn nodi eu bod yn rhagori mewn lles yn ogystal â darparu cymorth i blant gyda ADY. Mi gefais y cyfle i fynychu nifer o sesiynau buddiol yn ymwneud gyda hybu lles dysgwyr gyda ADY yn ogystal â chael arsylwi dysgwyr yn eu hamgylchedd dysgu dyddiol gan weld technegau ymdopi ac offer defnyddiol ar waith. Roedd yr ysgol a ymwelais yn arbenigo mewn cefnogi dysgwyr gydag anghenion dysgu ychwanegol gan gynnal sesiynau ELSA, darparu cymorth un i un, cynnal amgylchedd diogel i’r plant fynd i ddysgu ac ymlacio ac arwain tîm bugeiliol profiadol a phroffesiynol. Fy nghwestiwn ymchwil a bu i mi seilio’r gwaith ymchwil ar yw “ Beth yw canfyddiadau athrawon a staff cynorthwyol ar bwyslais pwysigrwydd lles yn yr Ysgol, a sut mae dysgwyr ADY yn benodol yn cael cymorth yn ymwneud gyda'u lles”.
Cyn mynd ati i drafod y pwysigrwydd o hybu llesiant i ddysgwyr ADY credaf ei fod yn allweddol bwysig i edrych ar y pynciau fel dau faes gwahanol cyn gallu edrych ar sut mae’r ddau destun yn effeithio ei gilydd. Mae llesiant yn cael ei hybu mewn ysgolion ledled Cymru, ac mae eu pwysigrwydd wedi cael ei amlygu yn y blynyddoedd diwethaf oherwydd datblygiad y Cwricwlwm i Gymru. Mae iechyd a lles bellach yn un o’r chwech meysydd dysgu sydd ar waith ym mhob ysgol cyfrwng Cymraeg yng Nghymru sydd yn golygu fod ysgolion yn cael eu hybu i gynnwys lles yn eu dysgu o ddydd i ddydd. Mae yna bwyslais ar ysgolion i ddatblygu strwythur holistaidd ar gyfer integreiddio iechyd a lles mewn i ddysgu gan feithrin dull ysgol gyfan sydd yn cysylltu’r maes i bob agwedd o fywyd ysgol (Hwb, Ionawr 2020). Mae yna bwyslais cadarn ar rôl ysgolion mewn sicrhau lles ac iechyd meddwl iach i’w dysgwyr, mae WHO (World Health Organization, 2013) yn mynd mor bell a dweud fod yna ddyletswydd clir ar ysgolion i gefnogi lles emosiynol pob disgybl. Mae yna nifer helaeth o lenyddiaeth a theorïau yn ymwneud ac iechyd a lles ar gael, un theori sydd yn sefyll allan i mi yw’r theori PERMA Martin Seligman. Mae Dr Seligman yn arbenigo mewn seicoleg bositif. Seicoleg bositif yw’r astudiaeth wyddonol o’r ffactorau sy’n galluogi unigolion a chymunedau i ffynnu (IPPA). Mae seicoleg positif yn awgrymu fod lles a hapusrwydd yn rhywbeth sydd yn gallu cael ei  ddiffinio, mesur ac ei ddysgu (Gibbon, 2020). Mae theori Dr Seligman wedi ei sefydlu gan 5 egwyddor sydd yn galluogi unigolion i ddatblygu a ffynnu, Mae’r acronym PERMA yn sefyll am positive emotion, engagement, relationships, meaning ac accomplishment. Bu i Seligman lunio fformiwla i brofi ei cred fod lles yn gallu cael ei fesur. Yn nol ei ganfyddiadau, mae hapusrwydd yn cyfateb i’ch safbwynt genetig ynghyd ag amgylchiadau unigryw fel cefndir teuluol a'r gymuned och cwmpas, yn ogystal â ffactorau sydd yn gallu cael ei reoli (Gibbon, 2020). I ryw raddau mae’r theori yma yn gorgyffwrdd syniadau Bronfenbrenner. Damcaniaeth systemau ecolegol Bronfenbrenner yw un o’r syniadau a drafodwyd mwyaf wrth esbonio dylanwad amgylcheddau a chymdeithasau ar ddatblygiad dynol. Mae’r ddamcaniaeth yn dadlau fod yr amgylchedd rydych yn cael eu magu ynddo yn effeithio ar bob agwedd ar eich bywyd, gan gynnwys eich datblygiad emosiynol a meddyliol (Santa Clara University, 2022)  Mae eraill hefyd yn cytuno gyda’r theori gan nodi mai nod sylfaenol addysg gadarnhaol yw hybu iechyd meddwl iach o fewn cymuned yr ysgol (Norrish, Williams, O’Connor, Robinson, 2013). Mae Seligman wedi ymgorffori seicoleg gadarnhaol mewn modelau addysgu fel ffordd o geisio lleihau iselder ym mysg plant a phobl ifanc gan wellau eu lles a’u hapusrwydd. Mae’r strategaeth PERMA mewn ysgolion yn hybu iechyd meddwl addysgwyr ac ymarferwyr yn ogystal â’r dysgwyr (Moore, 2016) Mae hefyd modd cysylltu lles gyda theori'r damcaniaethwr Abraham Maslow. Mae damcaniaeth Maslow yn awgrymu bod gan unigolion hierarchaeth o anghenion, gydag anghenion ffisiolegol a diogelwch sylfaenol ar y gwaelod ac anghenion fel perthyn a pharch a hunan barch ar y brig. I blant ag anghenion dysgu ychwanegol, mae’n hanfodol bwysig sicrhau fod eu hanghenion sylfaenol yn cael eu cefnogi er mwyn sicrhau lles cyffredinol neu ni fydd lles emosiynol a meddyliol yn cael ei gyflawni fel canlyniad (Mcleod, 2023) 
Yn ogystal ag edrych ar bwysigrwydd a strategaethaeth hybu lles o fewn ysgol er mwyn cael y ddealltwriaeth gorau o’r cwestiwn ymchwil rwyf hefyd eisiau edrych yn ddyfnach i mewn i bwysigrwydd cefnogi dysgwyr gydag anghenion dysgu ychwanegol (ADY). Daw anghenion ychwanegol mewn sawl ffurf wahanol felly mae’n hanfodol bwysig bod unrhyw dîm cymorth dysgu yn deall hyn ac yn creu amgylchedd ble mae’r gwahaniaethau yn cael ei dderbyn a’i ddathlu gan ddarparu cymorth cyson (Martin, 2020). Mae gofyn i ddisgybl cael cymorth ychwanegol os oes ganddynt anghenion dysgu, anabledd, anghenion meddygol, amgylchedd teuluol anodd, maent yn cael eu bwlio, heb fod mewn addysg yn gyson a llawer mwy o resymau sydd yn gallu effeithio eu gallu i ddysgu (Llywodraeth Cymru, 2009) Dylai fod gan ysgolion strategaethau yn eu lle er mwyn nodi’r disgyblion hynny fydd yn elwa o dderbyn cymorth i’w anghenion gan gynnwys rhoi sylw i arddulliau dysgu, dulliau addysgu ychwanegol gan wneud yn siŵr fod y staff i gyd yn hyblyg ac yn amyneddgar gyda’r camau ychwanegol fydd angen ei gymryd er mwyn helpu’r unigolion (Llywodraeth Cymru, 2009). Wedi i mi edrych yn fanylach ar lenyddiaeth yn ymwneud gyda’r ddau bwnc ar wahân, rwyf wedi cael trafferth dod o hyd i ymchwilwyr a damcaniaethwyr sydd yn arbenigo yn lles yn ymwneud gyda ADY yn benodol. Bu i hyn effeithio ar fy nghwestiwn ymchwil gan fy mod yn awyddus i weld sut mae ymdrechion ysgolion i sicrhau lles disgyblion yn gwahaniaethu rhwng yr ysgol gyfan a’r disgyblion ADY. 
I greu darlun gwell o sut strategaethau lles yn cael ei addasu a’i ddarparu i helpu disgyblion ADY, roedd angen cynnal astudiaeth achos. Defnyddir dull astudiaeth achos er mwyn creu darlun manwl o’r pwnc a ddewiswyd gan ddefnyddio gwahanol fathau o ddulliau casglu data a chofnodi safbwyntiau, canfyddiadau a phrofiadau gwahanol unigolion sydd yn ymwneud a’r achos. Mae astudiaethau achos yn aml yn cael ei gweld fel ffordd o gasglu data ynghyd a rhoi cydlyniad a chyfyngiad i’r hyn a geisir (Hamilton, L, 2011) Mae astudiaethau achos yn ddull ymchwil defnyddiol os oes angen ffocws manwl ar bwnc penodol fel lles neu ADY. Gall yr astudiaeth fod ar berson, grŵp penodol o fobl proffesiynol, sefydliad, neu awdurdod lleol (BERRA, 2011). Mae’r ymagwedd gynhwysfawr hon yn arbennig o ddefnyddiol wrth astudio materion amlochrog na ellir eu crynhoi’n hawdd i newidynnau ynysig, gall hyn ei weld fel persbectif holistig. (DePoy, L Gitlin, 2016). Yn yr astudiaeth achos hon, y pwnc oedd disgyblion yr ysgol, yn benodol disgyblion gyda ADY, a’r gwrthrych oedd strategaethau lles gan fy mod wedi arsylwi gwersi er mwyn nodi eu hymddygiad a’i ymateb i’r strategaethau. I fy astudiaeth achos rwyf wedi penderfynu defnyddio staff cynorthwyo yn ogystal ag athrawon fel cyfranogwyr er mwyn cael gwneud ymchwil yn seiliedig ar strategaethau lles sydd yn cael ei ddefnyddio yn yr ysgol a’i gysylltiad i ADY. Rwyf am gynnal cyfweliadau, arsylwi dosbarthiadau ac unigolion yn ogystal â chael sgyrsiau gyda’r disgyblion. Mae hyn am roi’r cyfle i mi gael safbwynt gan y rhai sydd yn rhoi’r strategaethau ar waith o ddydd i ddydd. Agwedd pwysig o greu astudiaeth achos yw ceisio sicrhau fod y sampl yn gynrychioliadol. Sampl cynrychioliadol yw sampl o grŵp mwy sy’n cynrychioli nodweddion poblogaeth fwy manwl gywir (Experience Management) Mae’n bwysig edrych ar y cysylltiad rhwng astudiaeth achos a’r testun a’i berthynas i’r cwestiwn ymchwil a ddewiswyd. Er enghraifft, mae Denscombe (2014) yn tynnu sylw at y strategaeth astudiaethau achos fel dadansoddiad manwl o ffenomen, gan ddefnyddio ffynonellau data amrywiol megis cyfweliadau ac arsylwadau i gyflawni dealltwriaeth gynhwysfawr. Fodd bynnag, mae strategaeth o'r fath yn gofyn am ryngweithio cynhwysfawr a ffocws ar un broses recriwtio wedi'i galluogi gan AI er mwyn disgrifio'r ffactorau sy'n cyfrannu at y broses recriwtio gyfan . Yn amlwg nid yw hyn yn realistig ar gyfer y prosiect ymchwil yma felly mae’n bwysig ceisio dewis cyfranogwyr sydd yn fodlon i gyfrannu a chynnig eu barn broffesiynol a chymryd amser allan o’i dydd i gymryd rhan yn yr astudiaeth achos (Denscombe, 2014). 
Er mwyn gallu ateb y cwestiwn ymchwil mi gasglais ddata ansoddol drwy gynnal cyfweliad gyda staff yr ysgol sydd yn arbenigo mewn lles yn ogystal ag arsylwad o ddisgyblion ADY mewn dosbarth. Defnyddir dulliau ymchwil ansoddol fel cyfweliad, arsylwadau, dyddiaduron a grwpiau ffocws wrth gynnal ymchwil academaidd (Alamri, 2019). Penderfynais gynnal cyfweliad gan fod Fielding (1993) o’r farn fod cyfweliad un i un yn rhoi cyfle i’r cyfwelwyr fod yn fwy hyblyg gyda strwythur y cwestiynu ac yn gallu addasu cwrs y sgwrs er mwyn cael y wybodaeth fwyaf dilys. Mae’n bwysig fod yn hyblyg gyda’r cyfweliad gan ei fod yn rhoi cyfle i’r cyfranogwyr fynd mewn i fwy o fanylder am y themâu, datblygu ar eu syniadau, siarad yn agored a phwysleisio ar bwyntiau perthnasol (Denscombe 2021). Mae holiaduron yn cael ei weld fel dull ymchwil effeithiol gan ei fod yn creu sgwrs agored sydd yn galluogi’r cyfranogwyr rhannu eu teimladau a’i syniadau yn eiriau eu hunain (Berg, 2007: 96). Mae cynnal cyfweliad yn rhoi cyfle gwell i ymchwilwyr ddadansoddi barn a syniadau'r cyfranogwyr gan fod modd creu dilyniant gyda’r cwestiynau os oes angen mwy o fanylder (Kvale, 1996; 2003). Yn yr un modd, mae Cohen Et al (2007) yn dweud fod cyfweld yn “a valuable method for exploring the construction and negotiation of meanings in a natural setting”. Mae cyfweld hefyd yn foesegol gan fod modd cadw’r ysgol a’r disgyblion yn ddienw sydd yn sicrhau anhysbysrwydd (Denscombe, 2014) Mae hyn yn holl bwysig wrth benderfynu pa ddulliau ymchwil i’w ddefnyddio gan fod gymaint o bwyslais ar gydsyniad a chadw’r cyfranogwyr yn anhysbys. Mae anhysbysrwydd yn gallu cael ei ddiffinio fel math o gyfrinachedd (Kaiser, 2009). Er hynny, Mae Kitzinger a Saunders (2014) o’r farn fod gwahaniaeth rhwng cyfrinachedd ac anhysbysrwydd gan fod ‘cyfrinachedd’ yn derm generig sydd yn cyfeirio at yr holl wybodaeth sydd yn cael ei gadw’n gudd rhag pawb gan eithro’r ymchwilwyr. Bydd gofyn i’r ymchwilydd ddefnyddio eu synnwyr cyffredin gan ddewis y data sydd yn cael ei rannu gan gadw mewn cof y ddyletswydd foesegol sydd arnynt i sicrhau fod unrhyw wybodaeth bersonol yn cael eu cadw yn gyfrinachol. Mae anhysbysrwydd yn sicrhau fod hunaniaeth y cyfranogwyr yn cael ei gadw’n breifat, gall hyn eu gwneud drwy osgoi’r defnydd o unrhyw enwau disgyblion ac ysgolion gan roi ffugenw neu cod os oes angen (Kitzinger, Saunders, 2014). Cyn mynd ati i gynnal y cyfweliad roedd angen cysidro pa ffordd fysa orau i nodi’r hyn sydd yn cael ei ddweud. Gall recordio’r cyfweliad fod yn agwedd defnyddiol iawn wrth gynnal yr ymchwil gan ei fod yn rhoi cyfle i’r ymchwilydd ffocysu ar yr hyn sydd yn cael ei ddweud gan roi cyfle i’r drafodaeth ddatblygu ym mhellach. Mae’n allweddol fod y cyfranogwyr yn rhoi eu cydsyniad cyn cael eu recordio ac yn ymwybodol fod y recordiad ar gyfer creu trawsgrifiad ac nid cael ei rannu gydag eraill tu hwnt i’r prosiect ymchwil (Lambert, M, 2019). Ar y llaw arall, dadleir rhai bod nodi’r atebion yn ystod y cyfweliad yn fwy derbyniol, yn ddibynnol ar yr amgylchedd ond mae’n profi risg o fethu pwyntiau pwysig ac fel canlyniad colli data hanfodol (Lambert, M, 2019). Cyfyngiad arall yw diffyg dyfnder yn ymatebion y cyfranogwyr ac fel canlyniad yn cynhyrchu data cryno sydd ddim yn cyfoethogi’r ymchwil. Rwyf wedi ceisio lleihau’r risg o hynny yn digwydd gan fy mod wedi dewis cyfweld a dau unigolyn sydd yn chwarae rolau gwahanol yn y dosbarthiad o wasanaethau lles yn yr ysgol. Rwyf wedi gwneud dwy set o gwestiynau gwahanol er mwyn gwneud y mwyaf o arbenigon y ddau unigolyn. Cyhoeddwyd cryn dipyn o lenyddiaeth ar effeithlonrwydd arsylwi mewn ymchwil. Mae modd defnyddio arsylwi yn ystod ymchwil mewn dwy ffordd – strwythedig ac anstrwythedig, mae’r un sydd yn cael ei ddefnyddio yn ddibynnol ar y math o gwestiwn ymchwil sydd wedi ei ddewis (Mulhall, 2003). Credaf fod y defnydd o arsylwad yn addas ar gyfer fy nghwestiwn ymchwil gan fy mod angen gweld sut effaith mae strategaethau lles yr ysgol yn effeithio’r disgyblion. Mae arsylwi yn ffordd effeithiol o gasglu data wrth i ddigwyddiad gymryd lle heb ymyrryd a’r digwyddiad, yn yr achos hwn y gwersi (Queirós, Faria, Almeida, 2017) Mae’n ofynnol i’r ymchwilwyr allu dehongli ymatebion y cyfranogwyr yn ogystal â gallu darllen ystum corff ac ymddygiad sydd yn cael ei ddangos yn ystod arsylwad (Alamri, 2019). Mae Silverman (2016) wedi crybwyll bod ymchwil ansoddol fel arsylwad yn chwarae rôl sylweddol mewn casglu data penagored. Mae yna gorff cynyddol o lenyddiaeth sy’n cydnabod effeithlonrwydd arsylwi wrth gynnal gwaith ymchwil mae hefyd yn amlwg fod yna ambell i anfantais ynglŷn â’r defnydd o’r dull yma. Wrth gynnal arsylwad gall fod yn anodd rheoli newidynnau gan nad oes rheolaeth gan yr ymchwilydd dros yr amgylchedd. Rhwystr arall sydd yn gwynebu ymchwilwyr wrth gynnal arsylwad yw ymddygiad y disgyblion yn newid gan fod yna ymwelwyr yn y dosbarth, gall hyn arwain mewn newid i atebion neu ymddygiad gwahanol i’r arfer. Gall amgylchedd dosbarth prysur hefyd wneud hi’n anodd canolbwyntio a chymryd sylw o’r unigolion penodol (Durdona, 2019). Ar y cyd rwyf o’r farn fod arsylwi yn ddull effeithiol ar gyfer casglu data, mae’n un o’r dulliau lleiaf ymwthiol o’r holl ddulliau gan ei fod y mwyaf anamlwg o’r cwbl. 
Wedi i mi gyfweld a dau aelod o dîm bugeiliol yr ysgol mi wnes i drawsgrifiad o’r hyn cafodd ei ddweud. Mi wnes i ddogfen benodol ar gyfer y trawsgrifiadau sydd yn cael ei arbed mewn OneDrive proffesiynol. Mi wnes i gael ymadael ar y nodiadau ysgrifenedig ar ôl creu’r ddogfen ond opsiwn arall i storio dogfennau ar bapur yw mewn cabinet diogel (Lambert, M, 2019) Mae’r ffurflen ganiatâd, ffurflen foeseg, y cwestiynau a nodiadau’r arsylwad hefyd wedi ei arbed mewn man diogel sydd wedi ei ddiogelu gyda chyfrinair. Mae angen sicrhau fod y prosiect ymchwil yn ddibynadwy drwy edrych ar hygrededd, trosglwyddiadadwyedd, dibynadwyedd a chadarnhad y data. Mae posib hybu hygrededd mewn prosiect ymchwil gan sicrhau fod y dulliau casglu data yn gyson er mwyn lleihau amrywioldeb. Mae’r 'Cronbach’s alpha' yn ddull mesur gwrthrychol a ddefnyddir i fesur dibynadwyedd. Mae cyfrifo Alffa wedi dod yn arfer cyffredin mewn nifer o feysydd ymchwil pan ddefnyddir mesurau aml-eitem o gysyniad neu luniad (Tavakol, Dennick, 2011)
Er mwyn sicrhau fod yr ymchwil yn foesegol, mi gyflwynais ffurflen foeseg (gweler atodiad 1) gan Bwyllgor Moeseg y Brifysgol. Mae’r ffurflen yn amlinellu pwrpas yr ymchwil ac yn nodi pa ddulliau cafodd ei ddefnyddio yn ystod yr ymchwil. Bu i mi hefyd yrru ffurflen ganiatâd i’r ysgol o flaen llaw. Roedd cydsyniad y cyfranogwyr yn hynod bwysig yn ystod casglu’r data gan mai cydsyniad gwybodus yw un o egwyddorion sylfaenol moeseg ymchwil . Mae’n galluogi i’r cyfranogwyr fod yn rhan o’r ymchwil gan wybod yr holl wybodaeth sydd angen arnynt i gymryd rhan a rhoi cydsyniad llaw ar ddechrau’r ymchwil ac yn gyson wrth i’r ymchwil cymryd lle (Prifysgol Oxford, 2021) Wedi i mi gael caniatâd yn nol gan yr ysgol, roedd rhaid i mi ofyn am gydsyniad y cyfranogwyr i gymryd rhan, i recordio eu lleisiau ar gyfer y trawsgrifiad ac i gynnwys ei atebion yn y prosiect ymchwil. Cafodd y cyfranogwyr y dewis i orffen y cyfweliadau neu i dynnu allan o’r prosiect ar unrhyw amser. Roedd hefyd modd i’r cyfranogwyr weld y nodiadau oedd yn cael ei wneud. Storiwyd y data digidol (Atodiad 2) ar One Drive y brifysgol mewn ffeil wedi ei hamgriptio a chyfrinair, ni storiwyd unrhyw waith ar bapur. Wrth gasglu a dadansoddi data mae’n hynod bwysig sicrhau fod yr hyn sydd yn cael ei rannu yn y prosiect ymchwil yn gyfrinachol. Mae cyfrinachedd yn cyfeirio at wahanu neu addasu unrhyw wybodaeth bersonol cyfranogwyr. Ar y llaw arall, mae anhysbysrwydd yn cyfeirio at gasglu data heb gael gafael ar unrhyw wybodaeth bersonol. Yn nodweddiadol, anhysbysrwydd yw’r weithfren a ddilynir mewn astudiaethau meintiol, a gosodir cyfrinachedd mewn astudiaethau ansoddol (Lachlan, 2017). Mae anhysbysrwydd gwael a strategaethau cyfrinachol gan ymchwilydd nid yn unig yn creu niwed digynsail a chynsail i gyfranogwyr ond hefyd yn effeithio ar y gwerthusiad beirniadol cyffredinol o ganlyniadau'r ymchwil. Felly, mae deall a chymhwyso anhysbysrwydd a chyfrinachedd mewn ymchwil yn allweddol ar gyfer ymchwil credadwy (Kang, 2023). Mae’n amlwg fod diogelu buddiannau cyfranogwyr yn golygu cadw eu henwau go iawn a'u hunaniaethau allan o'r parth cyhoeddus. Mewn gwirionedd, mae hyn yn golygu gwneud cyfranogwyr yn ddienw mewn unrhyw wybodaeth o'r ymchwil a wneir yn gyhoeddus (Denscombe, 2005) felly rwyf wedi sicrhau fod enw’r ysgol, yn ogystal ag unrhyw gyfranogwyr yn ddienw. Fe wnaeth yr aelodau o staff cafodd ei gyfweld cadw'r sgwrs yn broffesiynol gan lynu wrth y safonau moesegol. Ni chafodd unrhyw ddisgybl eu henwi felly roedd cofnodi’r data a’i gyflwyno mewn ffordd foesegol yn rhwydd. Mae’n amhosib sicrhau ymchwil hollol ddilys a dibynadwy (Cohen, Manion a Morrison, 2018) ond roedd modd gwirio dilysrwydd yr ymatebion wrth drafod gydag aelodau eraill o’r tîm bugeilio. Roedd pob aelod o staff yn eilio’r hyn cafodd ei ddweud.
Nododd y swyddog Lles a SHRN yn y cyfweliad (Gweler atodiad 2) fod yr ysgol yn darparu cymorth ar gyfer hybu llesiant y disgyblion gan ddarparu sesiynau ELSA yn ogystal â chwnsela. Swydd cynorthwyydd Elsa yw cynnig cymorth llythrennedd emosiynol, Mae’r cwrs hyfforddi cydnabyddedig wedi’i anelu ‘n benodol tuag at gynorthwyydd addysg a chaiff eu hyfforddi a’u harsylwi yn rheolaidd gan seicolegwyr addysg (Palphreyman, 2023). Fodd bynnag nid yw cynorthwyydd ELSA yn derbyn hyfforddiant ar gyfer delio gyda phroblemau dwys, mae’r unigolion sydd angen cymorth tu hwnt i’r sesiynau yn gallu cael mynediad i gwnsela yn nol y Swyddog Lles. Nododd fod “swyddogion ELSA ar gael i gwrdd â’r disgyblion on demand os oes yna unrhyw fater yn codi”. Fodd bynnag mae diffyg hyfforddiant cyson yn parhau i fod yn broblem i gynorthwyydd ELSA, ydyn maent yn cael hyfforddiant unwaith y tymor ond nodwyd y cynorthwyydd ELSA fod yna gymaint o broblemau newydd yn codi gyda lles disgyblion, yn enwedig yn ymwneud gydag iechyd meddwl , gall diffyg hyfforddiant olygu fod y cynorthwyydd methu cynnig y cymorth gorau i ddelio gydag anghenion y plentyn.  Roedd adnabod rôl y staff mewn dosbarthu cymorth i ddisgyblion bregus yn hanfodol ar gyfer gallu ateb y cwestiwn ymchwil. Dywed y swyddog lles fod yna gyfarfodydd yn cael ei gynnal dwywaith yr wythnos ac mae unrhyw faterion yn ymwneud a lles a diogelwch y disgyblion yn cael ei drafod yn ffurfiol yno. Bu iddynt hefyd rannu sut mae yna ddeialog agored rhwng y staff yn ddyddiol gan rannu unrhyw fater sydd yn peri gofid yn syth gydag aelod o staff, yn ddelfrydol aelod o’r tîm bugeilio. Mae’r ysgol hefyd wedi mabwysiadu system newydd yn ystod y ddau dymor diwethaf sydd yn cefnogi disgyblion RADY (Raising the Attainment of Disadvantaged Youngsters). RADY yw dull sydd yn ceisio cau’r blychau rhwng y disgyblion llai ffodus a’i cyd-ddisgyblion (Edsential, 2020). Nododd y swyddog lles fod “Y strategaeth newydd sydd wedi cael ei weithredu arno yn ystod y ddau dymor diwethaf yw i drio rhoi nhw mewn grwpiau cymysg ac roedd prosiect bach tymor diwethaf oedd yn defnyddio uplift partner i ddisgyblion oedd yn cael ei adnabod fel RADY i gydweithio gyda disgybl sydd ddim yn rai sydd yn perfformio ar lefel uchel er mwyn cael dylanwad positif ar ei gilydd”. Mae hyn yn dangos fod yr ysgol yn gwneud ymdrech i geisio mabwysiadu strategaethau Newydd sydd o fudd i ddisgyblion llai ffodus yr ysgol.
Trafodwyd eisoes yn y traethawd effeithlonrwydd defnyddio cyfweliad ac arsylwad fel dulliau ymchwil a chredaf fod y ddau ddull wedi gweithio yn dda wrth gasglu data ar gyfer y cwestiwn penodol hon. Gan fod dau aelod o staff wedi cyfrannu tuag at y prosiect ac rwyf wedi arsylwi dosbarth ble mae ADY ar raddfa eang credaf fod y data a’r wybodaeth a gasglwyd yn ddilys ac yn creu darlun da o sut mae’r ysgol yn cefnogi lles disgyblion. Credaf fod posib i’r wybodaeth cael ei gyffredinoli gan fod y strategaethau a defnyddwyr yn yr ysgol yn eithaf generig. Rwyf o’r farn fod sesiynau ELSA yn boblogaidd mewn nifer fawr o ysgolion ac yn rhywbeth sydd yn angenrheidiol mewn unrhyw ysgol. Mae’r strategaeth RADY ar y llaw arall yn newydd i mi ac rwyf yn falch fy mod wedi dysgu mwy am y dull wrth ymchwilio ym mhellach i’w effeithlonrwydd. Roedd y swyddog lles hefyd o’r farn fod ymgorffori’r strategaeth wedi profi llwyddiant yn yr ysgol, gan wellau lles y disgyblion. Hoffwn weld hyn ar waith yn bersonol yn ystod PAP3. Rwyf yn credu fod angen ffocysu ar les y plant sydd ddim yn cael digon o gymorth adref er mwyn gwneud eu hamser yn yr ysgol yn un diogel a phleserus. Credaf fod modd cyfoethogi’r gwaith ymchwil wrth ychwanegu dull arall o gasglu data. Byddai holiadur yn ychwanegu data mwy dilys i’r ymchwil gan fod modd gwneud yr ymatebion yn ddienw ac o ganlyniad yn arwain at ddata mwy gonest. Rwyf hefyd yn credu bysa ychwanegu aelod o staff cyffredin hynny yw athrawes dosbarth sydd ddim yn rhan o dîm bugeilio, i’r ymchwil yn rhoi safbwynt gwahanol ar sut mae’r strategaethau lles yn cael ei rhoi ar waith. Yn y dyfodol mi fyswn yn ceisio sicrhau dibynadwyedd a dilysrwydd pellach gan roi’r cwestiynau i’r cyfranogwyr cyn y cyfweliad er mwyn iddynt gael amser i feddwl am yr holl strategaethau sydd ar gael, credaf fysa hyn yn rhoi gwybodaeth fwy manwl ac amrywiol. Mae dibynadwyedd unrhyw brosiect ymchwil sydd ar raddfau bach am fod yn fwy heriol i’w sicrhau gan ein bod yn gweithio gyda nifer cyfyngedig o gyfranogwyr. Hoffwn hefyd weld sut mae strategaethau lles yn amrywio o ysgol i ysgol. Rwyf yn awyddus i dderbyn polisïau a gwybodaeth am strategaethau lles yn ystod fy amser ar leoliad PAP3. Wedi i mi ddod i ddiwedd y prosiect ymchwil hon mae yna lawer o gwestiynau heb eu hateb o hyd ynglŷn â’r cysylltiad rhwng lles ac ADY. Credaf fod hyn o ganlyniad o ddiffyg llenyddiaeth sydd yn ymwneud a’r ddau bwnc gyda’i gilydd ond hefyd efallai'r diffyg amrywiaeth bu i mi ddewis wrth edrych ar gasglu data. Mi fyswn hefyd yn creu templed ar gyfer cofnodi fy nodiadau arsylwad er mwyn rhoi strwythur i’r wybodaeth. Yn y dyfodol mi fyswn yn siŵr o ehangu fy nulliau ymchwil er mwyn cael gwell syniad o sut mae strategaethau lles ar waith mewn ysgolion. Serch hynny, mae’r prosiect ymchwil yma wedi cyfoethogi fy mhrofiad fel athrawes gan fy mod wedi cael cyfle i ryngweithio mewn modd proffesiynol gyda gweithwyr o ysgol wahanol yn ogystal â chael y cyfle i ddarllen yn ehangach ac arwain ymchwil ar bwnc sydd yn denu fy niddordeb. 

